<classify> Hiyo ni mechi ya pili ya kujipima nguvu kwa Yanga inayojiandaa na michuano ya Kombe la Kagame inayotarajiwa kuanza kutimua vumbi mwishoni mwa wiki ijayo.Mechi ya kwanza ilijipima na KMKM ambapo ilishinda kwa bao 1-0 kwenye uwanja huo huo wa Taifa. Katika mechi ya jana, Yanga ilianza kwa kasi iliyosababisha kukosa mabao mawili katika dakika ya pili na ya tatu kupitia kwa washambuliaji wake, Amissi Tambwe na Donald Ngoma.Kipindi hicho wachezaji wa Kombaini ya Polisi walipoteana hali iliyofanya washambuliaji wa Yanga wakiongozwa na Tambwe na Ngoma kukosa mabao kila mara.Mfungaji bora wa msimu wa ligi uliopita, Simon Msuva aliifungia Yanga bao la kuongoza katika dakika ya 28 kwa shuti kali baada ya kuunganisha pasi ya shuti kali lililotoka kwa Mbuyu Twite.Baada ya kuingia kwa bao hilo, Polisi ilifanya mabadiliko kwa kumtoa Wiston Mwanjala na nafasi yake kuchukuliwa na Magige Machangu ili kujaribu kutafuta bao la kusawazisha.Mabadiliko hayo ya Polisi hayakuzaa matunda kwani dakika ya 33 Tambwe aliiongezea Yanga bao la pili kwa kichwa akimalizia kazi nzuri iliyofanywa na Msuva.Kuona hivyo, Polisi ilifanya tena mabadiliko kwa kumtoa Thabiti Amanyise na kumuingiza Simon Fanuel lakini mabadiliko hayo hayakuzaa matunda kwani timu zilikwenda mapumziko Yanga ikiwa mbele kwa mabao 2-0.Kipindi cha pili kilianza kwa kasi na katika kipindi hicho, Polisi ilionekana kuzinduka na kuonesha uthubutu wa kufika golini kwa Yanga lakini walishindwa kuzitumia vizuri nafasi walizopata.Mchezaji mpya waYanga, Ngoma aliipatia Yanga bao la tatu katika dakika ya 75 baada ya kuunganisha mpira wa krosi wa Mwinyi Haji. Dakika ya 90 nusura Msuva aandike bao la nne akiwa amebaki pekee na kipa wa Polisi Kondo Salum, lakini alipaisha mpira  <topic>: michezo 